  Майя Бывальцева Удмурт кун университетысь удмурт кылосбуръя, финно-угроведениея но журналистикая институтысь студентка Марина Пахомова Россиысь элькунъёслэн кун кылъёссыя Росси олимпиадаын вормисе потӥз. Иворъёсъя «Удмуртия» агентстволы со сярысь ачиз нылаш вераз. Вожвылъяськонлэн йылпумъян люкетэз Москваын 2–4 шуркынмонэ ортчиз. Отчы Россилэн 17 улосвылъёсысьтыз 138 адями пыриськиз — бадӟым классъёсын дышетскисьёс но студентъёс. Олимипиадалэн куронъёсызъя, соос эссе гожтыны но асьсэ калыкенызы тодматыны кулэ вал. «Ми 3 темаос пӧлысь одӥгезъя малпанъёсмес гожтыны кулэ вал. Мон Измаил Срезневскийлэсь «Народ выражает себя в своём языке» афоризмзэ бырйи. Улонысь но литератураысь туконкылъёс шедьтоно вал… Собере котькуд пыриськисьлы 10 минут сётӥське, со дыр ӵоже анай кылын кылбурез лыдӟыны, берыктыны но жюриез вордскем шаерен тодматыны кулэ вал. Мон Кузебай Гердлэсь «Мон кизисько гинэ» кылбурзэ лыдӟи», — вераз иворъёсъя «Удмуртия» агентстволы Марина Пахомова. Устооссэ 3 ӧръёсъя бырйизы: 10-тӥ классын дышетскисьёс, 11-тӥ классын дышетскисьёс но студентъёс. Марина Пахомова сяна, вормисе потӥзы Мордовиысь Светлана Надейкина но Ингушетиысь Шахиризада Тамасханова. ВАТСАН Марина Пахомова вордскиз Алнаш ёросысь Ляли гуртын, Ӟатчаысь шоръёзо школаез йылпумъяз. Али Удмурт кун университетын 4-тӥ курсын дышетске. Кылбуръёс гожъя, со пӧлын кырӟанъёслы. 2015-тӥ арын Ижкарын кылбуръёсын нырысетӥез бичетэз потӥз — «Йыртэмпол». Тегъёс: Лулчеберет Дышетон УдГУ Удмуртия удмуртъёс удмурткыл йӧслыкъёс  